EUROOPAN UNIONIN VIRKAMIESTUOMIOISTUIMEN KOLMANNEN JAOSTON PUHEENJOHTAJAN MÄÄRÄYS

11 päivänä marraskuuta 2015

GK ja GH

vastaan

Euroopan komissio

”Henkilöstö — Virkamiehiin sovellettavat henkilöstösäännöt — Henkilöstösääntöjen uudistaminen — Uudet uraa ja palkkaluokkiin AD 13 ja AD 14 ylentämistä koskevat säännöt — Virkatyyppeihin SysPer 2 -sovelluksessa tehdyt muutokset — Kanne, joka on oikeuksien menettämisen ehkäisemiseksi nostettu myöhemmin tehtävästä ylentämättä jättämistä koskevasta päätöksestä — Virkamiestuomioistuimen asian käsittelyn aikana tekemät päätökset — Kanteen peruuttaminen — Asian poistaminen rekisteristä — Työjärjestyksen 103 artiklan 5 kohta — Kuluvastuun kohdentuminen”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa GK ja GH vaativat virkamiestuomioistuinta yhtäältä toteamaan, että Euroopan unionin virkamiehiin sovellettavien henkilöstösääntöjen (jäljempänä uudet henkilöstösäännöt) 45 artikla ja liite I ovat lainvastaiset, sellaisina kuin ne ovat Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta 22.10.2013 annetun Euroopan parlamentin ja neuvoston asetuksen (EU, Euratom) N:o 1023/2013 (EUVL L 287, s. 15) tultua voimaan 1.1.2014, ja toisaalta kumoamaan Euroopan komission nimittävän viranomaisen 14.11.2014 tekemät päätökset, joilla kantajien nimet jätettiin merkitsemättä palkkaluokkaan AD 13 ylennettyjen virkamiesten luetteloon.

Ratkaisu:

Asia F-80/15 poistetaan virkamiestuomioistuimen rekisteristä. Asianosaiset vastaavat omista oikeudenkäyntikuluistaan.

Tiivistelmä

Tuomioistuinmenettely — Oikeudenkäyntikulut — Virkamiehen kanne, joka on nostettu oikeuksien menettämisen ehkäisemiseksi kannekelpoisen toimen yksilöintiin liittyvien epävarmuustekijöiden vuoksi — Vastaajana olevan toimielimen laiminlyönti virkamiehelle vastaisen toimen tiedoksi antamisessa — Kanteen peruuttaminen virkamiestuomioistuimen asian käsittelyn aikana asiassa tekemien päätösten johdosta — Vastaajan velvoittaminen vastaamaan oikeudenkäyntikuluista

(Euroopan unionin perusoikeuskirjan 41 artikla; henkilöstösääntöjen 25 artiklan 2 kohta; virkamiestuomioistuimen työjärjestyksen 103 artiklan 5 kohta)

Virkamiestuomioistuimen työjärjestyksen 103 artiklan 5 kohdan sanamuodon mukaan asianosainen, joka peruuttaa kanteensa, velvoitetaan korvaamaan oikeudenkäyntikulut, jos vastapuoli sitä vaatii peruuttamista koskevissa huomautuksissaan. Kanteensa peruuttavan pyynnöstä vastapuoli velvoitetaan kuitenkin korvaamaan oikeudenkäyntikulut, jos se vastapuolen menettelyn vuoksi katsotaan perustelluksi.

Tätä säännöstä on sovellettava erityisesti silloin, kun kanne on tosiasiallisesti nostettu oikeuksien menettämisen ehkäisemiseksi, jotta kantaja pystyisi suojautumaan tutkimatta jättämisen perusteelta, johon nimittävä viranomainen on vedonnut.

Virkamiestuomioistuin katsoo, että jos nimittävä viranomainen olisi ottanut huomioon Euroopan unionin perusoikeuskirjan 41 artiklassa vahvistetun oikeuden hyvään hallintoon ja noudattanut henkilöstösääntöjen 25 artiklan 2 kohtaa, se olisi voinut täyttää paremmin velvollisuutensa antaa kirjallisesti tiedoksi senkaltainen päätös, jolla SysPer 2:ssa muutettiin kantajien virkatyypin nimikettä ja josta seurasi, että kantajat suljettiin 1.1.2014 lukien uusien henkilöstösääntöjen perusteella toteutettavien ylennyskierrosten ulkopuolelle.

Nimittävän viranomaisen menettelyn vuoksi on näin ollen perusteltua, että kukin asianosainen vastaa omista oikeudenkäyntikuluistaan.

(ks. 12–16 kohta)

Viittaukset:

Virkamiestuomioistuin: määräys 16.7.2015, FG v. komissio (F-20/15, EU:F:2015:93, 70 kohta)